**Informatīvais ziņojums par statusu un rīcības plānu biotopu kartēšanas jautājumā, kā arī atkritumu apsaimniekošanas sistēmas investīciju sagatavošanā**

Saskaņā ar 2015. gada. 22. septembra Ministru Kabineta (turpmāk – MK) sēdes protokola Nr. 50, 36.§. vides aizsardzības un reģionālās attīstības ministram līdz š.g. 23. oktobrim jāiesniedz informatīvais ziņojums par statusu un rīcības plānu par diviem Vides aizsardzības un reģionālās attīstības ministrijas (turpmāk – VARAM) pārziņā esošajiem specifiskajiem atbalsta mērķiem (turpmāk – SAM):

* SAM 5.4.2. ”Nodrošināt vides monitoringa un kontroles sistēmas attīstību un savlaicīgu vides risku novēršanu, kā arī sabiedrības līdzdalību vides pārvaldībā” 5.4.2.1. pasākuma “Bioloģiskās daudzveidības saglabāšanas un ekosistēmu aizsardzības priekšnoteikumi”” (turpmāk – 5.4.2.1 pasākums);
* SAM 5.2.1. ”Veicināt dažāda veida atkritumu atkārtotu izmantošanu, pārstrādi un reģenerāciju”” (turpmāk – SAM 5.2.1).

**1. SAM 5.4.2. ”Nodrošināt vides monitoringa un kontroles sistēmas attīstību un vides risku novēršanu, kā arī sabiedrības līdzdalību vides pārvaldībā” 5.4.2.1. pasākuma “Bioloģiskās daudzveidības saglabāšanas un ekosistēmu aizsardzības priekšnoteikumi””**

**1.1**. **Pasākums**

Atbilstoši 2014. – 2020.gada plānošanas perioda Eiropas Savienības (turpmāk – ES) fondu Darbības programmai “Izaugsme un nodarbinātība” (turpmāk – Darbības programma) 5.4.2.1 pasākums “Bioloģiskās daudzveidības saglabāšanas un ekosistēmu aizsardzības priekšnoteikumi” paredz sekojošu aktivitāšu veikšanu: Eiropas Savienības nozīmes aizsargājamo biotopu kartēšanu, īpaši aizsargājamo dabas teritoriju dabas aizsardzības plānu izstrādi un sugas aizsardzības plānu izstrādi. Sasniedzamais rezultāts – iegūta visaptveroša un objektīva informācija par aizsargājamo biotopu izplatību un kvalitāti visā valstī, izstrādāti vismaz 20 dabas aizsardzības plāni, kā arī vismaz 5 sugas aizsardzības plāni. Pasākuma īstenošanai paredzēts Kohēzijas fonda finansējums 8 075 000 *euro* apmērā un tā ieviešana paredzēta ierobežotas projektu atlases veidā (vienīgais finansējuma saņēmējs - Dabas aizsardzības pārvalde).

Eiropas Padomes direktīva 92/43/EEK (1992. gada 21. maijs) par dabisko dzīvotņu, savvaļas faunas un floras aizsardzību paredz nodrošināt labvēlīgu aizsardzības stāvokli ES nozīmes sugām un biotopiem. Lai Latvija kā ES dalībvalsts to izpildītu un nodrošinātu tās bioloģiskās daudzveidības saglabāšanu, ir nepieciešams veikt visaptverošu aizsargājamo biotopu stāvokļa apzināšanu Latvijā, izmantojot šim mērķim pieejamo ES fondu finansējumu 5.4.2.1 pasākuma īstenošanas rezultātā būs iegūta objektīva, precīza un ticama informācija par ES nozīmes aizsargājamo biotopu stāvokli Latvijā, kas ne tikai ir nepieciešama, lai izpildītu Latvijas kā ES dalībvalsts saistības un  sagatavotu un iesniegtu Eiropas Komisijai nepieciešamos ziņojumus, bet, galvenokārt, iegūtos datus un informāciju būs iespējams izmantot efektīvākai un koncentrētākai dabas aizsardzības pasākumu plānošanai un aizsardzības stāvokļa novērtēšanai, kas ļaus mazināt administratīvo slogu un laika patēriņu ietekmes uz vidi novērtējuma un dažādu darbību saskaņošanas procedūru ietvaros. Papildus 5.4.2.1 pasākuma īstenošanas rezultātā iegūtie dati radīs pamatu ar dabas aizsardzību saistīto lauku atbalsta maksājumu aprēķināšanai zemes īpašniekiem, atvieglos pašvaldību teritorijas attīstības plānošanas dokumentu izstrādi, un ļaus ilgtermiņā efektīvāk plānot mežsaimniecisko darbību, platības kūdras ieguvei un tml., tādējādi nodrošinot netiešu pozitīvu ietekmi uz tautsaimniecības attīstību ilgtermiņā.

**1.2. Situācijas apraksts**

5.4.2.1.pasākuma īstenošanas noteikumi un tā sākotnējās ietekmes novērtējuma ziņojums (anotācija) izsludināti Valsts sekretāru 2015.gada 12.marta sanāksmē (VSS – 224) (turpmāk – noteikumu projekts).

 Atbilstoši Eiropas Savienības Struktūrfondu un Kohēzijas fonda 2014. – 2020. gada plānošanas perioda vadības likuma,  Uzraudzības komitejas (turpmāk - UK) reglamentā un Apakškomitejas reglamentā (turpmāk – AK) noteiktajai kārtībai, 5.4.2.1 pasākuma projektu iesniegumu vērtēšanas kritēriji ir skatīti 2015.gada 26.februāra Eiropas Savienības fondu Uzraudzības komitejas Vides aizsardzības un resursu izmantošanas efektivitātes prioritārā virziena apakškomitejas (turpmāk – AK) sēdē. Tajā, ievērojot sociālā partnera (Latvijas Pašvaldību savienības) izteiktos iebildumus par projektu iesniegumu vērtēšanas kritērijiem (t.sk. par jautājumiem ārpus 5.4.2.1 pasākuma tvēruma), tika pieņemts AK lēmums pasākuma kritērijus virzīt uz UK 2015.gada 30.aprīļa sēdi, ja tiek panākta vienošanās ar sociālo partneri par kritēriju redakciju.

UK 2015.gada 30.aprīļa sēdē VARAM ziņoja par 5.4.2.1 pasākumu, ar sociālo partneri panākto vienošanos par precizētajām kritēriju redakcijām, kā arī pirms UK sēdes no Latvijas Pašvaldību savienības saņemtajiem jauniem horizontāliem iebildumiem. Daļu iebildumu VARAM ņēma vērā, bet par pērējiem sniedza argumentāciju, kādēļ izteiktie iebildumi nav attiecināmi uz 5.4.2.1 pasākumu. Taču, ievērojot sociālā partnera uzturētos iebildumus, UK lēma atkārtoti izskatīt 5.4.2.1 pasākuma vērtēšanas kritērijus AK sēdē.

Atkārtotā AK procesa laikā tika saņemti gan Latvijas Pašvaldību savienības, gan citu sociālo partneru papildus iebildumi par 5.4.2.1 pasākuma kritērijiem. 2015.gada 27.maija sēdē AK pieņēma lēmumu, ka gadījumā, ja netiek panākta vienošanās par 5.4.2.1 pasākuma projektu iesniegumu vērtēšanas kritērijiem līdz AK protokola parakstīšanai, VARAM jāiesniedz izskatīšanai MK informatīvo ziņojumu par 5.4.2.1 pasākumu.

Lai vienotos ar sociālajiem parteriem par projektu vērtēšanas kritēriju redakciju, līdz 2015.gada oktobrim VARAM ir organizējusi vairākas sanāksmes un sniegusi skaidrojumus rakstveidā, tomēr vienošanās par 5.4.2.1 pasākuma vērtēšanas kritērijiem nav panākta.

Svarīgi ņemt vērā, ka atsevišķi sociālo partneru sniegtie iebildumi ir savstarpēji pretrunīgi un daudzi no tiem ir horizontāli un ārpus 5.4.2.1 pasākuma tvēruma, piemēram, par valsts informācijas sistēmu savietojamību, Zemkopības ministrijas administrēto maksājumu ieviešanas kārtību, ietekmes uz vidi novērtējuma procedūras prasību vienkāršošanu, u.tml. VARAM ir ņēmusi vērā daļu no sociālo partneru izteiktajiem iebildumiem, kas bijuši attiecināmi uz konkrēto pasākumu gan AK un UK procesā, gan noteikumu projekta skaņošanas laikā. VARAM sniegusi arī detalizētus skaidrojumus izziņās, prezentācijās, vēstulēs un klātienes sanāksmēs par jautājumiem, kuri nav tieši saistīti ar 5.4.2.1 pasākuma īstenošanu un tiek realizēti saskaņā ar spēkā esošiem normatīvajiem aktiem.

**1.2. VARAM priekšlikumi rīcībai un turpmākais laika grafiks**

* VARAM ir izstrādājusi informatīvo ziņojumu “Par aizsargājamo biotopu izplatības un kvalitātes apzināšanu”, kurā skaidroti SAM 5.4.2.1 pasākuma projektu atlases kritēriju saskaņošanas gaitā saņemtie iebildumi par kartēšanas darbu organizāciju, ekspertu atlasi un atbildību, zemes īpašnieku informēšanu, u.tml., kā arī noteikti aizsargājamo biotopu izplatības un kvalitātes apzināšanas pamatprinicipi. Ziņojumu plānots skatīt 2015.gada 27.oktobra MK sēdē. Informatīvā ziņojuma “Par aizsargājamo biotopu izplatības un kvalitātes apzināšanu” izskatīšana un atbilstošā MK protokollēmuma pieņemšana ir priekšnoteikums 5.4.2.1 pasākuma tālākai virzībai.
* 2015.gada 06.novembrī informāciju par 5.4.2.1 pasākuma progresu skatīs Koalīcijas partneru darba grupas par Eiropas Savienības struktūrfondu un Kohēzijas fonda jautājumiem sēdē.
* 5.4.2.1 pasākuma projektu iesniegumu vērtēšanas kritērijus un sākotnējo novērtējumu plānots izskatīt atkārtoti AK un UK 2015.gada oktobrī – decembrī;
* Noteikumu projektu atkārtoti iesniegt izskatīšanai MK plānots 2015.gada decembrī.
* Ja 5.4.2.1 pasākuma projektu iesniegumu vērtēšanas kritēriji tiek saskaņoti 2015.gada laikā, projektu atlases uzsākšana tiek plānota 2016.gada I ceturksnī.
* Civiltiesiskā līguma par projekta īstenošanu noslēgšana ir nepieciešama ne vēlāk kā līdz 2016.gada II ceturksnim, lai biotopu kartēšanu varētu uzsākt nākamajā gadā un pabeigt 2019.gadā, ievērojot to, ka biotopu kartēšana ir veicama tikai veģetācijas sezonā un visas valsts teritorijas kartēšanai nepieciešamas četras lauka sezonas.

**2. 5.2.1. SAM ”Veicināt dažāda veida atkritumu atkārtotu izmantošanu, pārstrādi un reģenerāciju””**

**2.1. Situācijas apraksts**

Atbilstoši Darbības programmai SAM 5.2.1. ieviešana ir paredzēta atklātas projektu atlases veidā.

SAM 5.2.1. ietvaros plānots atbalstīt:

* atkritumu dalītas savākšanas sistēmas attīstību - dalītas vākšanas punktu izveide, dalītas vākšanas laukumu izveide un aprīkošana, specializēto transportlīdzekļu iegāde atkritumu dalītai savākšanai bezkonteineru maršrutu apkalpošanai. Šim pasākumam plānots novirzīt 5 478 088 *euro* Kohēzijas fonda līdzekļu ar atbalsta likmi 35%;
* atkritumu pārstrādes un reģenerācijas infrastruktūras attīstību, it īpaši bioloģiski noārdāmo atkritumu kompostēšanas un anaerobās pārstrādes infrastruktūras attīstība. Šim pasākumam plānots novirzīt 35 864 164 *euro* Kohēzijas fonda līdzekļu ar atbalsta likmi 35%.

**Sasniedzamais rezultāts**: Ieguldītās Eiropas Savienības Kohēzijas fonda investīcijas un veiktās darbības nodrošinās, ka vidējais pārstrādātais un reģenerētais atkritumu daudzums attiecībā pret attiecīgajā gadā radīto atkritumu daudzumu būs 59%, 2023.gadā nodrošinot papildu atkritumu pārstrādes jaudu par 172 000 t/gadā. Iedzīvotājiem būs pieejami dalītas atkritumu savākšanas sistēmas pakalpojumi, izveidojot ~1000 jaunus dalītās vākšanas punktus un 19 jaunus dalītās vākšanas laukumus, kā arī iegādājoties 25 specializētās autotransporta vienības bezkonteineru dalītās vākšanas maršrutu apkalpošanai.

Eiropas Komisija SAM 5.2.1. izvirzīja ***ex ante* nosacījumu** 6.2.: ***“***Atkritumu apsaimniekošanas joma: veicināt ekonomiski un ekoloģiski ilgtspējīgas investīcijas atkritumu apsaimniekošanas jomā, jo īpaši, izstrādājot atkritumu apsaimniekošanas plānus saskaņā ar Direktīvu 2008/98/EK un ar atkritumu apsaimniekošanas hierarhiju.”. Nosacījuma izpildei VARAM bija jāizstrādā pasākumu programma, lai sasniegtu direktīvu mērķus (sevišķi attiecībā uz atkritumu pārstrādi), kā arī jāveic izmaiņas atkritumu nozares normatīvajā regulējumā. Vides aizsardzības un reģionālās attīstības ministrija **ir veikusi minētā *ex ante* kritērija nosacījumu izpildi** un nosūtījusi *ex ante* nosacījuma izvērtējumu Eiropas Komisijai 2015.gada jūlijā.

Pamatojoties uz iepriekš minēto *ex ante* nosacījumu, 2014.-2015.gadā pēc VARAM pasūtījuma ir veikts pētījums „2014.–2020.gada finanšu plānošanas perioda potenciāli atbalstāmo vides aizsardzības aktivitāšu ekonomisko ieguvumu novērtējums”, kura ietvaros ir sniegti arī priekšlikumi par prioritāri atbalstāmām darbībām no Kohēzijas fonda 2014.–2020.gada plānošanas perioda līdzekļiem. Minētā pētījuma rezultāti ir apspriesti ar atkritumu apsaimniekošanas nozares profesionālajām asociācijām, kas kopumā atbalsta pētījuma rezultātus, īpaši uzsverot nepieciešamību atbalstīt atkritumu pārstrādes un reģenerācijas infrastruktūras attīstību, it īpaši bioloģiski noārdāmo atkritumu kompostēšanas un anaerobās pārstrādes infrastruktūras attīstību.

2015.gada 12.oktobrī tika saņemts papildus informācijas pieprasījums no Eiropas Komisijas atzinuma sagatavošanai par *ex-ante* nosacījuma izpildi. Tajā Eiropas Komisija lūdz sniegt skaidrojumus par vairākiem jautājumiem. Tiek jautāts par to:

* kādi politiskie lēmumi ir pieņemti un kādi grozījumi normatīvajos aktos un kādos termiņos tiks izdarīti attiecībā uz reģenerācijas normu paaugstināšanu tiem komersantiem, kuri ir iesaistījušies atkritumu apsaimniekošanas sistēmās un saņem atbrīvojumu no dabas resursu nodokļa samaksas;
* kas tiks veikts attiecībā uz dabas resursu nodokļa likmju paaugstināšanu atkritumu apglabāšanai;
* kādi politiskie lēmumi ir izdarīti, balstoties uz pētījuma secinājumiem, un vai tiks veikti grozījumi Atkritumu apsaimniekošanas valsts plānā 2013.-2020.gadam ar mērķi sasniegt Direktīvā 2008/98/EK noteiktos mērķus;
* kādi instrumenti tiks izmantoti, lai veicinātu bioloģiski noārdāmo atkritumu apsaimniekošanu.

Atbilstoši Eiropas Komisijas vēstulē minētajam un balstoties uz pētījuma secinājumiem, 2016.gada pirmajā pusē tiks veikti grozījumi Dabas resursu nodokļa likumā un saistītajos MK noteikumos.

Tiks izstrādāts un līdz 2016.gada 1.jūlijam iesniegts Ministru kabinetā informatīvais ziņojums par Atkritumu apsaimniekošanas valsts plāna 2013.-2020.gadam izpildi 2013.-2015.gadā, kā tas paredzēts MK 2013.gada 21.marta rīkojumā Nr.100. Nepieciešamības gadījumā tiks sagatavoti grozījumi Atkritumu apsaimniekošanas valsts plānā 2013.-2020.gadam.

Lai nodrošinātu pilnvērtīgu SAM 5.2.1. normatīvā regulējuma izstrādi, ir izstrādāts un Konsultatīvajā izvērtēšanas darba grupā saskaņots darba uzdevums SAM 5.2.1. sākotnējā novērtējuma izstrādei.

**2.2. VARAM priekšlikumi rīcībai un turpmākais laika grafiks**

|  |  |
| --- | --- |
| **Process** | **Indikatīvais laika plāns** |
| Atbilde no Eiropas Komisijas par *ex ante* nosacījuma izpildi | 2015.gada oktobris - novembris |
| Sākotnējā novērtējuma iesniegšana, izskatīšana Konsultatīvās izvērtēšanas darba grupā | 2015.gada novembris – decembris |
| Projektu iesniegumu atlases kritēriju iesniegšana ES fondu AK/UK | 2016.gada janvāris - marts |
| MK noteikumu projekta izsludināšana un saskaņošana Valsts sekretāru sanāksmē, apstiprināšana MK | 2016.gada marts - aprīlis |
| Valsts atbalsta shēmas saskaņošana Eiropas Komisijā | 2016.gada aprīlis - septembris |
| Projektu iesniegumu atlases izsludināšana, projektu iesniegšana | 2016.gada septembris - oktobris |
| Projektu iesniegumu vērtēšana, precizējumu iesniegšana | 2016.gada oktobris - decembris |
| Projektu īstenošanas uzsākšana | 2016.gada decembris |

Kavēšanās iepriekš noteiktajos termiņos saistīta ar ex ante nosacījumu izpildes gaitu.

|  |  |
| --- | --- |
| Vides aizsardzības un  reģionālās attīstības ministrs | K.Gerhards |
| Vīza:  valsts sekretāra p.i.  administrācijas vadītāja | E.Turka |

22.10.2015 11:45

1670

I.Kukle

66016946, [inese.kukle@varam.gov.lv](mailto:%20ilze.donina@varam.gov.lv)

A.Auziņa

66016701, [austra.auzina@varam.gov.lv](mailto:%20austra.auzina@varam.gov.lv)